Steffen Larsen (LA), 2026-01-16:
Mange tak, formand.
En fodboldkamp er jo normalt for de fleste danskere en glædelig begivenhed.
Det er muligheden for at tage ud og slappe af med gode venner, nyde livet, få en stadionplatte til dem, der kan lide en god pølse og et stykke brød til, og måske få en lille fadøl og så ellers lade kræfterne op, til at arbejdsdagen igen begynder i morgen.
For søndagen er jo en hviledag, om man så går i kirke eller på stadion.
Der må jeg bare sige, at en af de få ting, der jo kan ødelægge en sådan glædelig kollektiv begivenhed, er, når bøller forsøger at ødelægge det hele.
Der er ikke noget, der ærgrer mig mere, end at man er nødt til at gå igennem både metaldetektorer og andet, når man skal til en større koncert, og det er det samme, når man skal kropsvisiteres for at få lov til at gå ind på et stadion og se en fodboldkamp.
Men det er den virkelighed, som bøllerne har skabt.
Det er jo ikke noget, som vagterne og fodboldklubberne og politiet synes er en god idé, alene fordi det lige ville være hyggeligt at chikanere mennesker.
Nej, det er en virkelighed, som er opstået, fordi der findes ganske få forhærdede mennesker, som reelt set tager resten af samfundet som gidsler, hver gang de går i gang med at udøve deres hooliganisme.
Ligesom terroristen, der truer med at sprænge en bombe et befolket sted, også gør, at vi er nødt til at øge sikkerheden og kontrollen de steder, ja, så gør hooliganerne det samme ved vores stadioner.
Derfor er hooliganismen jo en utålelig byrde på vores samfund, som vi er nødt til at tage meget alvorligt.
Derfor støtter vi i Liberal Alliance også det her forslag, og vi vil også gerne her kvittere for, at justitsministeren har lyttet til den kritik, der har været af delene omkring, hvordan man får en plet på straffeattesten.
For det, at vi nu sætter det ved dom og ved indgåelse af bøden, er jo sådan set der, hvor man i forvejen vil have en plet på straffeattesten.
Så det er godt, at den fornuft er blevet indført, så vi kan støtte forslaget i sin helhed.
I selve pakken ser vi jo det her med, at f.eks. bandemedlemmer ikke længere kan komme på stadioner.
Det synes vi sådan set er fair og rimeligt.
Vi ser jo netop, at der er et overlap.
Man kan også påpege, at nogle af de her hooliganfraktioner igennem tiderne har fungeret som bander.
Nu skal jeg jo ikke nævne nogle specifikke fraktioner og bander rundtomkring, for så vil de blive nærmest glade og eksalterede over at blive nævnt på Folketingets talerstol.
Men der har været flere rundtomkring, hvor man har haft nogle mennesker, som netop har ageret som bander, og også narkotikasalg og lignende har været en del af deres praksis som hooliganfraktioner.
Det er jo igen en uacceptabel tilstand.
Det eneste problem, jeg har med det – og det er sådan mere af en moralsk karakter – er jo det her med visitationszonerne.
Jeg synes, der altid er en bekymring ved visitationszoner.
De kan selvfølgelig bruges til det gode.
Det ved vi.
Vi ved, at der er tilfælde, hvor det kan være nødvendigt.
For det er jo et tab af rettigheder, man har, når man bevæger sig ind i en visitationszone.
Men det er jo en af de priser, som kan være nødvendige at betale, når vi står med mennesker, som tager slagvåben, knive, kasteskyts og, ja, fyrværkeri med på et stadion, hvor de ikke skal have det med.
Så står vi i den situation, hvor vi må spørge: Hvordan stopper vi dog op for dem, hvis vi ikke også begynder at undersøge dem nærmere?
Men det er jo det.
Der er ansvar og frihed i vores samfund, og for at have friheden til at gå på stadion og nyde fodbolden er vi også nødt til at finde ud af, hvordan vi får placeret ansvaret ved hooliganerne.
Og det tror jeg langt hen ad vejen at det her stykke lovgivning hjælper med til.